Document ID: 31981R2620

*****
ΚΑΝΟΝΙΣΜΟΣ (ΕΟΚ) αριθ. 2620/81 ΤΗΣ ΕΠΙΤΡΟΠΗΣ
της 9ης Σεπτεμβρίου 1981
περί έκτης τροποποιήσεως του κανονισμού (ΕΟΚ) αριθ. 2730/79 και περί τροποποιήσεως του κανονισμού (ΕΟΚ) αριθ. 3183/80 σχετικά με ορισμένα μίγματα που περιέχονται στα γεωργικά προϊόντα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1949/81 (2), και ιδίως τα άρθρα 12 παράγραφος 2, 15 παράγραφος 5 και 16 παράγραφος 6, καθώς και τις αντίστοιχες διατάξεις των άλλων κανονισμών περί κοινής οργανώσεως της αγοράς για τα γεωργικά προϊόντα,
Εκτιμώντας:
ότι το ποσοστό της επιστροφής καθορίζεται από την δασμολογική κατάταξη του προϊόντος· ότι αυτή η κατάταξη είναι δυνατόν, όσον αφορά ορισμένα μίγματα, των οποίων η δασμολογική κατάταξη πραγματοποιείται σύμφωνα με την παράγραφο 3 περίπτωση β των γενικών κανόνων για την ερμηνεία της ονοματολογίας του Κοινού Δασμολογίου να οδηγήσει σε χορήγηση επιστροφής μεγαλύτερης από το ύψος του ποσού που οικονομικά δικαιολογείται·
ότι έχει αποδειχθεί αναγκαίο να θεσπισθούν ειδικές διατάξεις για τον καθορισμό της επιστροφής που θα εφαρμόζεται στα μίγματα ·
ότι με το άρθρο 2 του κανονισμού (ΕΟΚ) αριθ. 3324/80 του Συμβουλίου (3) περί καθορισμού των εισαγωγικών δασμών όσον αφορά τα μίγματα που περιέχουν γεωργικά προϊόντα, θεσπίστηκαν ειδικοί κανόνες για ορισμένα μίγματα·
ότι με το άρθρο 30 παράγραφος 3 του κανονισμού (ΕΟΚ) αριθ. 1371/81 της 19ης Μαΐου 1981 περί των λεπτομερειών διοικητικής εφαρμογής των νομισματικών εξισωτικών ποσών (4), θεσπίστηκαν επίσης ειδικοί κανόνες για ορισμένα μίγματα·
ότι πρέπει να θεσπιστούν κανόνες που να βασίζονται σε ταυτόσημη οικονομική προσέγγιση για τον καθορισμό των επιστροφών που εφαρμόζονται σε ορισμένα μίγ- ματα·
ότι πρέπει κατά συνέπεια να τροποποιηθεί ο κανονισμός (ΕΟΚ) αριθ. 2730/79 της Επιτροπής της 29ης Νοεμβρίου 1979 περί κοινών λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα (5) όπως τροποποιήθηκε τελευταία από τον κανονισμό (ΕΟΚ) αριθ. 1663/81 (6)· ότι το πιστοποιητικό καθορισμού εκ των προτέρων της επιστροφής ή της εισφοράς που πρέπει να χρησιμοποιηθεί, προσδιορίζεται από τη δασμολογική κατάταξη του προϊόντος· ότι, για ορισμένα μίγματα, ο προσδιορισμός του ποσοστού της επιστροφής ή της εισφοράς δεν εξαρτάται από την δασμολογική κατάταξη του προϊόντος αλλά από τους ειδικούς κανόνες που προβλέπονται προς τον σκοπό αυτό· ότι ως εκ τούτου, στην περίπτωση που το συστατικό βάσει του οποίου υπολογίζεται η επιστροφή κατά την εισαγωγή ή η εισφορά κατά την εισαγωγή που εφαρμόζεται στο μίγμα, δεν ανταποκρίνεται στην δασμολογική κατάταξη του μίγματος, πρέπει να προβλεφθεί ότι το εισαγόμενο ή εξαγόμενο μίγμα δεν μπορεί να τύχει του προκαθορισμένου ποσοστού· ότι πρέπει κατά συνέπεια να τροποποιηθεί ο κανονισμός (ΕΟΚ) αριθ. 3183/80 της Επιτροπής της 3ης Δεκεμβρίου 1980 περί κοινών λεπτομερειών εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (7)·
ότι με τον κανονισμό (ΕΟΚ) αριθ. 1361/76 της Επιτροπής (8) καθορίστηκαν οι ειδικοί κανόνες για τον υπολογισμό της επιστροφής κατά την εξαγωγή του ρυζιού και των μιγμάτων ρυζιού· ότι είναι απαραίτητο να συνεχίσουν να εφαρμόζονται οι εν λόγω κανόνες·
ότι τα μέτρα που προβλέπονται από τον παρόντα κανονισμό είναι σύμφωνα με την γνώμη όλων των ενδιαφερόμενων επιτροπών διαχειρίσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΟΚ) αριθ. 2730/79 παρεμβάλλεται το ακόλουθο άρθρο 13α:
«Άρθρο 13α
1. Το ποσοστό της επιστροφής που εφαρμόζεται στα μίγματα που υπάγονται στα κεφάλαια 2, 10 ή 11 του Κοινού Δασμολογίου είναι εκείνο που εφαρμόζεται:
α) για τα μίγματα των οποίων ένα από τα συστατικά αντιπροσωπεύει τουλάχιστον 90 % του βάρους, στο συστατικό αυτό·
β) όσον αφορά τα άλλα μίγματα, στο συστατικό για το οποίο εφαρμόζεται το χαμηλότερο ποσοστό επιστροφής. Στην περίπτωση που ένα ή περισσότερα συστατικά των μιγμάτων αυτών δεν τυγχάνουν επιστροφής δεν χορηγείται καμμία επιστροφή για τα μίγματα αυτά.
2. Οι διατάξεις της παραγράφου 1 εφαρμόζονται μόνο στα μίγματα για τα οποία προβλέπεται ειδικός κανόνας υπολογισμού.»
Άρθρο 2
Στον κανονισμό (ΕΟΚ) αριθ. 3183/80 παρεμβάλλεται το ακόλουθο άρθρο 11α:
«Άρθρο 11α
Όταν γίνεται χρήση πιστοποιητικού που περιλαμβάνει εκ των προτέρων καθορισμό της επιστροφής ή της εισφοράς, για την εξαγωγή ή την εισαγωγή μίγματος, το εισαγόμενο ή εξαγόμενο μίγμα δεν μπορεί να τύχει του προκαθορισμένου ποσοστού στην περίπτωση που η δασμολογική κατάταξη του συστατικού βάσει του οποίου υπολογίζεται η επιστροφή ή η εισφορά κατά την εισαγωγή που εφαρμόζεται στο μίγμα δεν ανταποκρίνεται στην δασμολογική κατάταξη του μίγματος.»
Άρθρο 3
Ο παρών κανονισμός αρχίζει να ισχύει την 1η Οκτωβρίου 1981.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 9 Σεπτεμβρίου 1981.

Labels: 3
6